FÆLLES HOLDNING (EF) Nr. 41/96 fastlagt af Rådet den 27. juni 1996 med henblik på vedtagelse af Rådets forordning (EF) nr. . . ./96 af . . . om ændring af forordning (EØF) nr. 1101/89 om strukturel sanering inden for indlandsskibsfarten (96/C 264/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

i henhold til fremgangsmåden i traktatens artikel 189 C (3), og

ud fra følgende betragtninger:

Med forordning (EØF) nr. 1101/89 (4) er der indført en ordning for struktursanering af indlandsskibsfarten; forordningens formål er at reducere overkapaciteten i flåderne i indlandsskibsfarten gennem ophugningsforanstaltninger, der samordnes på fællesskabsplan; efter nævnte forordning kan der ydes et finansielt bidrag fra Fællesskabet til ophugningsfondene i 1995;

det gældende struktursaneringssystem skal principielt i første række finansieres af de erhvervsdrivende i den pågældende sektor, gennem årlige bidrag;

de offentlige bidrag skal tildeles en gang om året og stå i forhold til bidragene fra erhvervet i den pågældende sektor; foranstaltningen skal have en varighed på tre år - 1996, 1997 og 1998 - og skal evalueres årligt;

der bør kun fastsættes et finansielt bidrag fra Fællesskabet for 1996;

de berørte medlemsstaters finansielle deltagelse skal beregnes i forhold til deres flådes størrelse i 1996, 1997 og 1998 -

UDSTEDT FØLGENDE FORORDNING:

Artikel 1

Artikel 4a i forordning (EØF) nr. 1101/89 ændres således:

1) I stk. 1 og 2 indsættes følgende efter »1995«: »og 1996«.

2) Der tilføjes følgende stykker:

»3. De berørte medlemsstater stiller i fællesskab beløb til rådighed for deres fonde, der er tilstrækkelige til sammen med Fællesskabets bidrag for 1996 at nå de mål, der er fastsat for den strukturelle sanering for 1996, 1997 og 1998. Hver berørt medlemsstats bidrag beregnes på grundlag af forholdet mellem størrelsen af dens aktive flåde og medlemsstaternes samlede flåde. Beløbene fastlægges af Kommissionen i samarbejde med de forskellige ophugningsfondes myndigheder.

4. Under ophugningsforanstaltningen i 1996, 1997 og 1998 fastlægger Kommissionen ved hvert års begyndelse inden for rammerne af denne forordning de nærmere bestemmelser for ophugningsforanstaltningen i det pågældende år på grundlag af de til rådighed stående finansieringsmidler, markedsudviklingen og de iværksatte liberaliseringsforanstaltninger.«

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den . . .

På Rådets vegne

Formand

(1) EFT nr. C 318 af 29. 11. 1995, s. 11.

(2) EFT nr. C 39 af 12. 2. 1996, s. 96.

(3) Europa-Parlamentets udtalelse af 13. februar 1996 (EFT nr. C 65 af 4. 3. 1996, s. 29), Rådets fælles holdning af 27. juni 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offentliggjort i Tidende).

(4) EFT nr. L 116 af 28. 4. 1989, s. 25. Forordningen er senest ændret ved forordning (EØF) nr. 2819/95 (EFT nr. L 292 af 7. 12. 1995, s. 7).

RÅDETS BEGRUNDELSE

I. INDLEDNING

Kommissionen sendte den 5. september 1995 Rådet forordningsforslaget, som har hjemmel i EF-traktatens artikel 75, om ændring af forordning (EØF) nr. 1101/89 om strukturel sanering inden for indlandsskibsfarten (1).

Europa-Parlamentet afgav udtalelse den 13. februar 1996 (2). Det Økonomiske og Sociale Udvalg afgav sin udtalelse den 23. november 1995 (3).

På baggrund af disse udtalelser sendte Kommissionen den 22. april 1996 Rådet et ændret forslag (4).

Rådet fastlagde sin fælles holdning i overensstemmelse med EF-traktatens artikel 189 C, den 27. juni 1996.

II. FORMÅLET MED FORSLAGET

Formålet med forslaget er at skabe mulighed for, at Fællesskabet kan yde et finansielt bidrag til de berørte medlemsstaters nationale ophugningsfonde for året 1996 inden for rammerne af en ny omfattende strukturel sanering, der strækker sig over tre år (1996 til 1998).

Dette forslag fra Kommissionen skal betragtes som en ledsageforanstaltning til direktivforslaget om organiseringen af markedet for indlandsskibsfart, som gradvis afskaffer turnusordningerne med henblik på at nå frem til en fuldstændig liberalisering af markedet den 1. januar 2000.

III. ANALYSE AF DEN FÆLLES HOLDNING

Rådets fælles holdning adskiller sig på et væsentligt punkt fra Kommissionens oprindelige forslag, idet den begrænser Fællesskabets finansielle bidrag til den strukturelle saneringsforanstaltning til det ene år 1996. Rådet fandt, at selv om det for at udvise solidaritet var rede til at godkende et fællesskabsbidrag for året 1996, var det dog først og fremmest de pågældende medlemsstaters og erhvervets egen sag at bidrage finansielt til nedsættelsen af flådens kapacitet med ca. 15 %.

Rådet har derfor ændret betragtningerne samt artikel 1. Således er punkt 3 i stk. 2 bortfaldet som følge af begrænsningen af fællesskabsbidragene til året 1996. Det nye punkt 3 (tidligere punkt 4) i samme stykke har måttet tilpasses.

IV. EUROPA-PARLAMENTETS ÆNDRINGER (5)

1. Ændringsforslag fra Europa-Parlamentet, som Kommissionen har fulgt, og som Rådet har godkendt

Ændring nr. 14 vedrørende ikrafttrædelse på selve dagen for offentliggørelsen er godkendt af Rådet, for at gøre det muligt at administrere forordningen hurtigere.

2. Ændringsforslag fra Europa-Parlamentet, som Kommissionen har fulgt, men som Rådet ikke har godkendt

Ændring nr. 11, 12 og 13 tjener ikke længere noget formål, efter at Rådet har ændret Kommissionens forslag (jf. afsnit III).

3. Ændringsforslag fra Europa-Parlamentet, som Kommissionen ikke har fulgt, og som Rådet ikke har godkendt

Ændring nr. 15 og 16 vedrører finansieringsoversigten og ikke forordningens dispositive del. Rådet har derfor ikke taget hensyn hertil.

(1) EFT nr. C 318 af 29. 11. 1995, s. 11.

(2) EFT nr. C 65 af 4. 3. 1996, s. 30.

(3) EFT nr. C 39 af 12. 2. 1996, s. 46.

(4) Endu ikke offentliggjort i Tidende.

(5) Europa-Parlamentet har afgivet en samlet udtalelse om de tre forslag fra Kommissionen; de eneste ændringer, der svarer til dette forslag, er nummer 11-16.